Jirrapporta, Bastjan Borg Brincat, editur tal-gazzetta L-Aħbar. L-industrija tal-cruise liners f'Malta mistennija tkompli tikber fis-snin li ġejjin wara li Malta Cruise Lines (MCL – kumpanija marittima Maltija) varat bastiment ġdid fjamant. U mhux vapur kwalunkwe. L-akbar cruise liner fl-istorja tal-Mediterran. Continue reading "Cruise minn Malta għal Malta fuq il-vapur ġdid lussuż MV Ġgantija" Immaġina storja mimlija azzjoni, qisek qed tara xi film ta' James Bond. Storja mimlija mistoqsijiet u misteri, bi protagonist li jġib ruħu b'mod stramb għall-aħħar. Ftit ftit tiskopri kif dan il-protagonist, żagħżugħ li għadu kif għalaq 14-il sena, huwa ġenju tat-teknoloġija li trabba u għex magħluq waħdu f'post fejn ma kellu ebda kuntatt ma' bnedmin oħra. Jismu Tnejn Punt Żero, fil-qosor, Żero. U d-dinja li jaf se tisfaxxa fix-xejn aktar ma tiżvolġi l-istorja. Continue reading "Żero – thriller teknoloġiku għal qarrejja żgħar (12+)" Is-sensiela ta' kotba bil-Malti għall-adolexxenti Il-Logħba tal-Allat hija triloġija fil-ġeneru tal-fantażija. B'kollox hemm 3 kotba fis-serje, li huma: It-Tielet Qamar (2008) – Ixtrih minn hawn . L-Aħħar Ħolma (2010) – Ixtrih minn hawn . Is-Sitt Aħwa (2012) – Ixtrih minn hawn . Għalkemm kull ktieb miktub b'mod li jista' jinqara għalih, il-parir tiegħi hu li jinqraw fl-ordni kif ippubblikajthom. Continue reading "Kotba bil-Malti għall-adolexxenti" Jew kif Irvin Vella ltaqa' ma' Guybrush Threepwood u Long John Silver Il-Każ tal-Gżejjer tat-Teżor (April, 2018) huwa t-3 ktieb fis-sensiela tal-Investigatur Virtwali . Il-ktieb huwa pubblikazzjoni ta' Merlin Publishers u għal darb'oħra għandu illustrazzjonijiet ta' Lisa Falzon . Min hu dan Irvin Vella u x'jiġri f'dan l-aktar każ riċenti tiegħu? Continue reading "Il-Każ tal-Gżejjer tat-Teżor — ktieb ġdid fis-sensiela Irvin Vella, Investigatur Virtwali " Il-Każ tal-Gżejjer tat-Teżor (Irvin Vella, Investigatur Virtwali #03) Pubblikazzjoni, Merlin Publishers , 2018 Is-sensiela tal-Investigatur Virtwali bdiet b' Il-Każ Manduca , fejn Irvin Vella jinvestiga d-dehriet ta' ħares ġewwa villa fir-Rabat. Fit-tieni ktieb tas-serje, Il-Każ tas-Serqiet Strambi , grupp ta' ħallelin jidħlu f'għadd ta' ħwienet u ma jisirqu xejn. Fit-tielet każ tal-Investigatur Virtwali, din id-darba se mmorru Għawdex fil-bard u l-ksieħ ta' Jannar għal investigazzjoni daqsxejn differenti. Continue reading "Każ ġdid fjamant għall-Investigatur Virtwali–Irvin Vella #03" Is-sensiela ta' kotba bil-Malti għat-tfal Irvin Vella, Investigatur Virtwali bdejt niktibha fl-2014. Intlaqgħet tajjeb kemm mill-qarrejja żgħar li jħobbu l-qari bil-Malti u wkoll mill-kritiċi tal-letteratura Maltija. Filfatt, l-ewwel żewġ kotba fis-sensiela ġew mogħtija l-Premju Terramaxka, li huwa l-Premju Nazzjonali tal-Ktieb għat-tfal ta' bejn it-8 u t-12-il sena. Continue reading "Kotba għat-tfal bil-Malti" L-ewwel parti minn serje ta' bloggati dwar it-triloġija Il-Logħba tal-Allat, dwar l-ideat, il-proċessi u t-triq li wasslithom fuq l-ixkafef tal-ħwienet . . . F'Ġunju tal-2008 ippubblikajt l-ewwel ktieb tiegħi, It-Tielet Qamar . Mhuwiex l-ewwel ktieb li ktibt, iżda l-ewwel wieħed li emmint li kellu potenzjal biżżejjed biex isib postu fil-libreriji, fil-ħwienet u f'idejn il-qarrejja. It-tnedija tal-ktieb saret fl-10 ta' Ġunju 2008, ir-Rabat. Iżda qabel wasalt għal dak il-jum, kont għamilt ħafna xogħol . . . L-idea oriġinali, dik il-leħħa ta' berqa li żergħet żerriegħa ċkejkna ġo moħħi, ħarġet minn koċċ taħżiż waqt waħda mil-lezzjonijiet tal-kors tal-IT li kont qed nagħmel bejn l-2001 u l-2004. Wara 3 sigħat lezzjoni, speċjalment wara xi ġurnata xogħol iebsa, kien faċli nsib l-aptit li naħrab – imqar fil-ħsieb – f'xi waħda mir-realtajiet li eventwalment saru s-sitt dinjiet differenti tat-triloġija. Għadni niftakar ċar l-ewwel idea konkreta tal-plot li kont ktibt fil-marġin ta' fuq ta' paġna mill-ktieb li kelli miftuħ quddiemi waqt il-lezzjoni – taħżiża li għadha għandi merfugħa. Kien paragrafu ta' anqas minn mitejn kelma, li fih, żagħżugħ minn żmienna isib ruħu f'tarf ta' rdum, iħares lejn ix-xwieni Torok ġejjin jibdew l-attakk fl-assedju tal-1565. Dawk minnkom li qraw it-triloġija, jafu li din ix-xena hija it-tmiem tal-aħħar ktieb tat-triloġija, Is-Sitt Aħwa . Ma żviluppajtx mill-ewwel dik l-idea. Minflok bdejt nesplora u nilgħab b'ideat oħra ta' dinjiet li setgħu b'xi mod evolvew differenti minn tagħna. Ir-riċerka kienet parti interessanti ħafna mill-proġett, speċjalment fejn jidħlu tempji, bħal Ħaġar Qim u l-Imnajdra, fejn mort ma nafx kemm-il darba biex nixrob l-atmosfera tal-post, u l-mixjiet twal li għamilt biex inkun nista' nikteb aħjar ix-xeni li jinvolvu mixi madwar il-gżejjer. Kien hemm ideat li warrabt, oħrajn li daħlu b'xi mod jew ieħor fl-istorja. Sadanittant, f'Jannar tal-2007, twieled Luke, l-ewwel tifel tagħna. Naħseb li dak il-waqt kien essenzjali għalija bħala kittieb – esperjenza li bidlitni mil-lejl għan-nhar u tatni enerġija kreattiva kbira ħafna, tant li fejn qabel kont qed nikteb bil-mod ħafna, issa bdejt għaddej bla waqfien. Il-plot sħiħ tat-Tielet Qamar ma kienx ċar ġo moħħi mill-ewwel. Ma kellix wisq esperjenza kif nibni plot, kif ngħaqqad storja u ninsiġha fi ktieb. Kelli nirriċerka ħafna metodi differenti; esperimentajt, qrajt materjal biex nitgħallem. Tkellimt m'awturi stabiliti li għenuni ħafna biex nasal fejn xtaqt. L-ewwel nofs tal-istorja ktibtu fi ftit xhur. Iżda mbagħad niftakar li kont weħilt ftit u erġajt bdejt nesplora l-ideat tal-bidu biex nara kif l-aħjar li nkompli l-ġrajja ta' Xon, Marku and Riku (il-karattri prinċipali) biex jirnexxieli neħodhom madwar id-dinjiet kollha li kont ħloqt. Kien hawnhekk li bdejt niżviluppa aktar il-backstory tan-nies ta' Qim – il-materjal li finalment kien se jispiċċa biex joħroġ bħala t-tieni ktieb tat-triloġija, ċioè, L-Aħħar Ħolma (ngħidilkom aktar fuq din fi bloggata oħra).Ta' min ngħid, li l-idea li tkun triloġija kienet ġietni mill-ewwel, x'aktarx meta rajt li kelli plot tassew kbir, kif ukoll minħabba l-affinita tiegħi ma' kotba fil-ġeneru tal-fantażija, fejn it-tendenza hija li wieħed ikollu storja mifruxa fuq għadd ta' kotba, b'enfażi fuq l-iżvilupp tal-karattri. B'kollox, It-Tielet Qamar ħadli 6 xhur riċerka, 12-il xahar ta' kitba, u 6 xhur editjar biex ikun lest għall-pubblikazzjoni. Kif għidt, esperjenza ma kellix, u kont għażilt li dan l-ewwel ktieb tiegħi nippubblikah jien, minn buti. Ir-raġunijiet li wassluni għal din l-għażla se nikteb dwarhom fil-bloggata li jmiss . . .